0318.xml
وزیراعظم محمد نواز شریف کا افغان صدر اشرف غنی کو فون صوبہ پکتیا میں خود کش دھماکے میں 50 سے زائد افراد کی ہلاکت پر گہرے دکھ اور افسوس کا اظہار
اسلام آباد ۔24 نومبر (اے پی پی) وزیراعظم محمد نوازشریف نے افغان صوبہ پکتیا میں خود کش حملے کے نتیجے میں 50 سے زائد افراد کی ہلاکت پر گہرے دکھ اور افسوس کا اظہار کرتے ہوئے کہا ہے کہ پاکستان اور افغانستان مشترکہ جدوجہد کے ذریعے دہشت گردی کا خاتمہ کرنے میں کامیاب ہونگے۔ پیر کو وزیراعظم نے افغانستان کے صدر اشرف غنی کو ٹیلیفون کیا جس میں انہوں نے گزشتہ روز افغان صوبہ پکتیا میں خود کش دھماکے کے نتیجے میں 50 سے زائد افراد کی ہلاکت پر گہرے دکھ اور افسوس کا اظہار کیا۔ افغان صدر سے بات چیت کرتے ہوئے وزیراعظم محمد نوازشریف نے خود کش حملے کی مذمت کی اور اسے بزدلانہ اقدام قرار دیا۔ وزیراعظم نے افغان بھائیوں کے ساتھ یکجہتی کا اظہار کرتے ہوئے اس یقین کا اظہار کیا کہ پاکستان اور افغانستان باہم مل کر دہشت گردی کا خاتمہ کرنے میں کامیاب ہونگے۔
APP
24.11.14
0318p.xml
دہشتگرد مشترکہ دشمن ہیں ،نوازشریف کا افغان صدر غنی کو فون بزدلانہ کارردائیوں سے دونوں ملکوں کے عوام گھبرانے والے نہیں ،پکتیکا دھما کے پر افسوس
اسلام آباد(دنیانیوز ،ایجنسیاں) وزیر اعظم نواز شریف نے افغان صدر اشرف غنی کو ٹیلی فون کیا اور پکتیکا میں ہونے والے دھماکے پر اظہارے افسوس کیا ہے۔وزیر اعظم ہاؤس کے مطابق وزیر اعظم نواز شریف نے بم دھماکے میں انسانی جانوں کے ضیاع پر افسوس کا اظہار کیا۔وزیر اعظم کا کہنا تھا کہ دہشت گرد پاکستان اور افغان عوام کو کبھی شکست نہیں دے سکتے ،بزدلانہ کارردائیوں سے دونوں ملکوں کے عوام گھبرانے والے نہیں ہیں۔انہوں نے دہشت گرد دونوں ممالک کے مشترکہ دشمن ہیں اور دونوں ممالک مشترکہ طور پر اس پر لعنت کا خاتمہ کر رہے ہیں ۔اس موقع پر افغان صدر نے وزیر اعظم کا شکریہ ادا کیا۔ذرائع کے مطابق وزیراعظم نے افغان صدر سے خطے کی صورتحال پر بھی تبادلہ خیال کیا۔دونوں رہنماؤں کے درمیان پانچ منٹ تک گفتگو ہوتی رہی۔
daily_dunya
25.11.14